CELEX: 62020CJ0677
Tarchur chun réamhrialú
Beartas sóisialta
Cuideachta Eorpach
Treoir 2001/86/CE
Rannpháirtíocht fostaithe i bpróiseas cinnteoireachta na cuideachta Eorpaí
Airteagal 4(4)
Cuideachta Eorpach arna bunú trí thiontú
Ábhar an chomhaontaithe arna shocrú
Toghadh ionadaithe na bhfostaithe mar chomhaltaí den bhord maoirseachta
Nós imeachta toghcháin lena bhforáiltear do bhallóid ar leithligh d’ionadaithe na gceardchumann

Baineann an iarraidh ar réamhrialú le léirmhíniú Airteagal 4(4) de Threoir 2001/86/CE ón gComhairle an 8 Deireadh Fómhair 2001 lena bhforlíontar an Reacht um Chuideachta Eorpach i ndáil le rannpháirtíocht fostaithe (
IO 2001 L 294, lch. 22
).
Taisceadh an iarraidh seo i gcomhthéacs díospóid idir an Industriegewerkschaft Metall (IG Metall) agus ver.di — Vereinte Dienstleistungsgewerkschaft, dhá cheardchumann, agus SAP SE, cuideachta Eorpach (SE), agus SE-Betriebsrat der SAP SE, comhairle fostaithe SAP, maidir leis an gcomhaontú i leith na socruithe maidir le rannpháirtíocht na bhfostaithe in SAP.
An dlí lena mbaineann
Dlí an Aontais Eorpaigh
Sonraítear mar seo a leanas in aithrisí 3, 5, 10, 15 agus 18 de Threoir 2001/86:
“(3)
D’fhonn cuspóirí sóisialta an Chomhphobail a chur chun cinn, ní mór forálacha speisialta a leagan síos, go háirithe maidir le rannpháirtíocht fostaithe, lena ndírítear ar a áirithiú nach leanfaidh sé as bunú SE go n-imeoidh córas rannpháirtíocht na bhfostaithe atá ann sna cuideachtaí is rannpháirtithe i gcruthú SE i léig nó go lagófar é. Ba chóir an cuspóir sin a shaothrú trí rialacha a chruthú, sa réimse seo, lena bhforlíontar forálacha [Rialachán CE Uimh. 2157/2001 ón gComhairle an 8 Deireadh Fómhair 2001 maidir leis an Reacht um Chuideachta Eorpach (SE) (
IO 2001 L 294, lch. 1
)].
[...]
(5)
De bharr na héagsúlachta móire idir na rialacha agus na cleachtais atá ann sna Ballstáit maidir leis an mbealach ina mbíonn ionadaithe na bhfostaithe rannpháirteach i bpróiseas cinnteoireachta na gcuideachtaí, bheadh sé mí-oiriúnach samhail Eorpach amháin is infheidhme i leith SE maidir le rannpháirtíocht na bhfostaithe a chur i bhfeidhm.
[...]
(10)
Ní mór do na rialacha vótála sa ghrúpa speisialta lena ndéantar ionadaíocht ar na fostaithe chun críoch caibidlíochta, go háirithe maidir le comhaontuithe a thabhairt i gcrích lena bhforáiltear do leibhéal rannpháirtíochta níos ísle ná an leibhéal a bhí ann i gcuideachta is rannpháirtí amháin nó níos mó, a bheith comhréireach leis an riosca go rachadh na córais agus na cleachtais rannpháirtíochta atá ann i léig nó go lagófaí iad. Tá an riosca seo níos tromchúisí i gcás SE arna chruthú trí thiontú nó cumasc nó trí chuideachta sealbhaíochta nó fochuideachta choiteann a chruthú.
[...]
(15)
Níor cheart do na rialacha arna socrú leis an Treoir seo tionchar a bheith acu ar chearta rannpháirtíochta eile atá ann agus ní gá dóibh tionchar a bheith acu ar struchtúir eile rannpháirtíochta dá bhforáiltear le dlí an Chomhphobail agus an dlí náisiúnta agus na cleachtais chomhfhreagracha.
[...]
(18)
Is bunphrionsabal agus sprioc shonraithe é den Treoir seo cearta faighte na bhfostaithe maidir le rannpháirtíocht sna cinntí arna nglacadh ag an ngnólacht a áirithiú. Ba chóir go mbeidh na cearta a bhí ag na fostaithe roimh bhunú SEnna mar bhonn dá gcearta rannpháirtíochta in SE (prionsabal ‘roimhe-i ndiaidh’). Dá bhrí sin, ba chóir go mbeidh feidhm ag an gcur chuige sin ní hamháin maidir le bunú tosaigh SE ach freisin maidir le hathruithe struchtúrtha a chuirtear i bhfeidhm i leith SE atá ann cheana agus maidir le cuideachtaí a rachaidh an próiseas d’athruithe struchtúrtha i bhfeidhm orthu.”
[Aistriúchán neamhoifigiúil]
Foráiltear le hAirteagal 1 den Treoir sin:
“1.   Rialaítear leis an Treoir seo rannpháirtíocht fostaithe i ngnóthaí cuideachtaí Eorpacha [...], dá dtagraítear i Rialachán [Uimh. 2157/2001].
2.   Chuige sin, déanfar socruithe a leagan síos maidir le rannpháirtíocht na bhfostaithe i ngach SE i gcomhréir leis an nós imeachta caibidlíochta dá dtagraítear in Airteagail 3 go 6 nó, sna coinníollacha dá bhforáiltear in Airteagal 7, i gcomhréir leis an Iarscríbhinn.”
[Aistriúchán neamhoifigiúil]
De réir théarmaí Airteagal 2 den Treoir sin, dar teideal “Sainmhínithe”:
“Chun críocha na Treorach seo, tá feidhm ag na sainmhínithe seo a leanas:
[...]
e)
ciallaíonn ‘ionadaithe na bhfostaithe’, ionadaithe na bhfostaithe dá bhforáiltear leis an reachtaíocht agus/nó leis an gcleachtas náisiúnta;
f)
ciallaíonn ‘comhlacht ionadaíochta’, an comhlacht lena ndéantar ionadaíocht ar na fostaithe, arna bhunú leis na comhaontuithe dá dtagraítear in Airteagal 4 nó i gcomhréir le forálacha na hIarscríbhinne, d’fhonn faisnéis agus comhairliúchán fostaithe SE a chur chun feidhme, agus a fhochuideachtaí agus eagraíochtaí atá lonnaithe sa Chomhphobal agus, más iomchuí, cearta rannpháirtíochta maidir le SE a fheidhmiú;
g)
ciallaíonn ‘grúpa speisialta caibidlíochta’, an grúpa arna bhunú i gcomhréir le hAirteagal 3 d’fhonn caibidlíocht a dhéanamh le comhlacht inniúil na gcuideachtaí is rannpháirtithe maidir le leagan síos socruithe i leith rannpháirtíocht na bhfostaithe in SE;
h)
ciallaíonn ‘rannpháirtíocht fostaithe’, faisnéis, comhairliúchán, rannpháirtíocht agus aon sásra eile lena bhféadfadh ionadaithe na bhfostaithe tionchar a imirt ar na cinntí atá le glacadh sa ghnólacht;
i)
ciallaíonn ‘faisnéis’, go gcuirfidh comhlacht inniúil SE an comhlacht lena ndéantar ionadaíocht ar na fostaithe agus/nó ionadaithe na bhfostaithe ar an eolas faoi cheisteanna a bhaineann le SE agus aon fhochuideachta nó eagraíocht atá lonnaithe i mBallstát eile nó faoi cheisteanna a théann thar chumhachtaí comhlachtaí cinnteoireachta de Bhallstát, ag am, ar bhealach agus le hábhar lena gceadaítear d’ionadaithe na bhfostaithe measúnú domhain a dhéanamh ar an tionchar a d’fhéadfadh a bheith ann agus, más iomchuí, chun dul i gcomhairle leis an gcomhlacht inniúil de SE;
j)
ciallaíonn ‘comhairliúchán’, idirphlé agus malartú tuairimí a chur ar bun idir an comhlacht lena ndéantar ionadaíocht ar na fostaithe agus/nó ionadaithe na bhfostaithe agus comhlacht inniúil SE, ag am, ar bhealach agus le hábhar lena gceadaítear d’ionadaithe na bhfostaithe, ar bhonn an fhaisnéis arna soláthar, tuairim a chur in iúl maidir leis na bearta atá beartaithe ag an gcomhlacht inniúil, a d’fhéadfar a chur san áireamh i gcomhthéacs an phróisis chinnteoireachta in SE;
k)
ciallaíonn ‘rannpháirtíocht’, an tionchar atá ag an gcomhlacht lena ndéantar ionadaíocht ar na fostaithe agus/nó ionadaithe na bhfostaithe ar ghnóthaí cuideachta:
–
trína gceart chun comhaltaí áirithe den chomhlacht maoirseachta nó riaracháin den chuideachta a thoghadh nó a ainmniú; nó
–
trína gceart chun ainmniú méid áirithe de na comhaltaí, nó na comhaltaí uile, den chomhlacht maoirseachta nó riaracháin den chuideachta a mholadh agus/nó cur ina choinne.”
[Aistriúchán neamhoifigiúil]
Foráiltear mar seo a leanas in Airteagal 3 den Treoir chéanna, atá le fáil i Roinn II den Treoir agus dar teideal “Próiseas caibidlíochta”:
“1.   Nuair a leagann comhlachtaí bainistíochta nó riaracháin na gcuideachtaí is rannpháirtithe an plean síos chun SE a bhunú, chomh luath agus is féidir tar éis fhoilsiú an phlean cumaisc nó bunaithe cuideachta sealbhaíochta nó tar éis glacadh le plean chun fochuideachta a bhunú nó tiontú ina SE, glacfaidh siad na bearta is gá, lena n-áirítear faisnéis a chur in iúl maidir le céannacht na gcuideachtaí is rannpháirtithe, na bhfochuideachtaí nó na n-eagraíochtaí, agus líon a bhfostaithe, chun caibidlíocht a chur ar bun le hionadaithe fostaithe na gcuideachtaí i leith na socruithe maidir le rannpháirtíocht na bhfostaithe in SE.
2.   Chuige sin, cruthófar grúpa speisialta caibidlíochta lena ndéantar ionadaíocht ar fhostaithe na gcuideachtaí is rannpháirtithe nó fochuideachtaí nó eagraíochtaí lena mbaineann i gcomhréir leis na forálacha seo a leanas:
[...]
b)
Cinnfidh na Ballstáit an modh tofa nó ainmnithe de na comhaltaí den ghrúpa speisialta caibidlíochta nach mór a thoghadh nó a ainmniú ar a gcríocha. Glacfaidh siad na bearta is gá ionas go mbeidh, i measc na gcomhaltaí sin, an méid is féidir, ar a laghad ionadaí ó gach cuideachta is rannpháirtí a fhostaíonn fostaithe sa Bhallstát lena mbaineann. Ní chóir go méadaítear líon iomlán na gcomhaltaí leis na bearta sin.
Féadfaidh leis na Ballstát foráil a dhéanamh ionas go bhféadfaidh le hionadaithe ar cheardchumainn a bheith i measc na gcomhaltaí sin, cibé an bhfostaíonn nó nach bhfostaíonn cuideachta is rannpháirtí nó fochuideachta nó eagraíocht lena mbaineann iad.
[...]
3.   Socróidh an grúpa speisialta caibidlíochta agus comhlachtaí inniúla na gcuideachtaí is rannpháirtithe, le comhaontú scríofa, na socruithe maidir le rannpháirtíocht na bhfostaithe in SE.
[...]” [Aistriúchán neamhoifigiúil]
Foráiltear in Airteagal 4(2)(g) agus 4(3) agus (4) de Threoir 2001/86, maidir le hábhar an chomhaontaithe i leith na socruithe maidir le rannpháirtíocht na bhfostaithe in SE:
“2.   Gan dochar do neamhspleáchas na bpáirtithe, agus faoi réir mhír 4, socraítear leis an gcomhaontú dá dtagraítear i mír 1 arna chur i gcrích idir comhlachtaí inniúla na gcuideachtaí is rannpháirtithe agus an grúpa speisialta caibidlíochta:
[...]
g)
más rud é, le linn na caibidlíochta, go gcinneann na páirtithe socruithe rannpháirtíochta a leagan síos, áireofar i measc ábhar na bhforálacha sin (más iomchuí), líon na gcomhaltaí den chomhlacht riaracháin nó maoirseachta de SE go mbeidh na fostaithe i dteideal a thoghadh, a ainmniú, a mholadh nó cur i gcoinne a n- ainmnithe, na nósanna imeachta le leanúint ionas go mbeidh na fostaithe in ann na comhaltaí sin a thoghadh, a ainmniú, a mholadh agus cur i gcoinne a n- ainmnithe, agus a gcearta;
[...]
3.   Ní bheidh an comhaontú faoi réir na bhforálacha tagartha dá dtagraítear san Iarscríbhinn, seachas mura bhforáiltear a mhalairt sa chomhaontú sin.
4.   Gan dochar d’Airteagal 13(3)(a), i gcás SE arna bhunú trí thiontú, forálfar leis an gcomhaontú, maidir le haon eilimint a bhaineann le rannpháirtíocht na bhfostaithe, do leibhéal atá ar a laghad coibhéiseach leis an leibhéal atá ann sa chuideachta atá le tiontú ina SE.”
[Aistriúchán neamhoifigiúil]
Foráiltear mar seo a leanas in Airteagal 7(1) den Treoir:
“D’fhonn an cuspóir dá dtagraítear in Airteagal 1 a bhaint amach, socróidh na Ballstáit, gan dochar do mhír 3 thíos, na forálacha tagartha maidir le rannpháirtíocht na bhfostaithe, nach mór forálacha na hIarscríbhinne a chomhlíonadh.
[...]” [Aistriúchán neamhoifigiúil]
Sonraítear an méid seo a leanas in Airteagal 11 den Treoir sin:
“Glacfaidh na Ballstáit na bearta is gá, agus lánurraim á léiriú ar dhlí an Chomhphobail, d’fhonn a sheachaint go ndéanfaí míúsáid ar SE chun cearta rannpháirtíochta na bhfostaithe a cheilt orthu nó a dhiúltú dóibh.” [Aistriúchán neamhoifigiúil]
Foráiltear mar seo a leanas in Airteagal 13(3)(a) den Treoir sin:
“Ní dhéantar dochar leis an Treoir seo:
a)
do chearta fostaithe atá ann maidir le rannpháirtíocht dá bhforáiltear sna Ballstáit leis an reachtaíocht agus/nó leis an gcleachtas náisiúnta, a bhfuil ag fostaithe SE agus a fhochuideachtaí agus eagraíochtaí, lasmuigh den rannpháirtíocht i gcomhlachtaí SE”.
Tá na forálacha tagartha dá dtagraítear in Airteagal 7 den Iarscríbhinn a ghabhann le Treoir 2001/86 san Iarscríbhinn sin.
Dlí na Gearmáine
An MitbestG
Foráiltear in Alt 7 den Gesetz über die Mitbestimmung der Arbeitnehmer (an Dlí maidir le comhbhainistíocht na bhfostaithe) an 4 Bealtaine 1976 (BGBl. 1976 I, lch. 1153), mar a leasaíodh le Dlí an 24 Aibreán 2015 (BGBl. 2015 I, lch. 642) (an “MitbestG”):
“(1)   Comhdhéanfar comhairle maoirseachta de chuideachta:
1.
nach bhfostaíonn de ghnáth níos mó ná 10000 fostaí de shé ionadaí ar na scairshealbhóirí agus sé ionadaí ar na fostaithe;
2.
atá, de ghnáth níos mó ná 10000 fostaí aici, ach ní níos mó ná 20000 fostaí, d’ocht n-ionadaí ar na scairshealbhóirí agus ocht n-ionadaí ar na fostaithe;
3.
a fhostaíonn de ghnáth níos mó ná 20000 fostaí de dheich ionadaí ar na scairshealbhóirí agus deich ionadaí ar na fostaithe.
[...]
(2)   Ní mór a bheith ann, i measc chomhaltaí na comhairle maoirseachta a dhéanann ionadaíocht ar na fostaithe,
1.
nuair atá sé ionadaí ar na fostaithe ar an gcomhairle maoirseachta sin, ceithre fhostaí ón ngnólacht agus dhá ionadaí ar na ceardchumainn;
2.
nuair atá ocht n-ionadaí ar na fostaithe ar an gcomhairle maoirseachta sin, sé fhostaí ón ngnólacht agus dhá ionadaí ar na ceardchumainn;
3.
nuair atá deich n-ionadaí ar na fostaithe ar an gcomhairle maoirseachta sin, seacht bhfostaí ón ngnólacht agus trí ionadaí ar na ceardchumainn.
[...]
(5)   Ní mór ionadaíocht a dhéanamh ar na ceardchumainn dá dtagraítear i mír 2 sa ghnólacht féin nó i ngnólacht eile ina nglacann na fostaithe páirt i dtoghadh chomhaltaí chomhairle mhaoirseacht an ghnólachta de bhun an dlí seo.”
Maidir le toghadh ionadaithe na gceardchumann go dtí an chomhairle maoirseachta, foráiltear in Alt 16 den dlí sin:
“(1)   Toghfaidh na toscairí comhaltaí na comhairle maoirseachta atá sé de chúram orthu ionadaíocht a dhéanamh ar na ceardchumainn i gcomhréir le hAlt 7(2), le ballóid rúnda agus lánurraim á déanamh ar phrionsabail na hionadaíochta cionmhaire [...]
(2)   Déanfar an toghadh ar bhonn na hiarrataí arna gcur ar aghaidh ag na ceardchumainn ar a ndéantar ionadaíocht sa ghnólacht féin nó i ngnólacht eile ina bhfuil na fostaithe rannpháirteach i dtoghadh chomhaltaí chomhairle mhaoirseacht an ghnólachta de bhun an dlí seo. [...]”
SEBG
Leagtar amach in Alt 2 den Gesetz über die Beteiligung der Arbeitnehmer in einer Europäischen Gesellschaft (Dlí maidir le rannpháirtíocht fostaithe i gcuideachta Eorpach), an 22 Nollaig 2004 (BGBl. 2004 I, lch. 3675, 3686), sa leagan is infheidhme ón 1 Márta 2020 (“SEBG”):
“[...]
(8)   Ciallaíonn rannpháirtíocht fostaithe aon nós imeachta, lena n-áirítear faisnéis, comhairliúchán agus rannpháirtíocht, lena bhféadfadh ionadaithe na bhfostaithe tionchar a imirt ar na cinntí atá le glacadh sa ghnólacht.
[...]
(12)   Ciallaíonn ‘rannpháirtíocht’, tionchar na bhfostaithe ar ghnóthaí cuideachta
1.
trína gceart chun cuid áirithe de chomhaltaí den chomhlacht maoirseachta nó riaracháin den chuideachta a thoghadh nó a ainmniú; nó
2.
trína gceart chun ainmniú cuid áirithe de na comhaltaí, nó na comhaltaí uile, den chomhlacht maoirseachta nó riaracháin den chuideachta a mholadh agus/nó cur ina choinne.”
Foráiltear le hAlt 21 den Dlí sin:
“[...]
(3)   Má chuirtear comhaontú rannpháirtíochta i gcrích idir na páirtithe, ní mór an t-ábhar a shonrú. Ní mór aontú faoin méid seo a leanas:
1.
líon na gcomhaltaí den chomhlacht maoirseachta nó riarachán de SE, gur féidir leis na fostaithe a thoghadh nó a ainmniú nó gur féidir leo a mholadh nó cur i gcoinne a n- ainmnithe;
2.
an nós imeachta lena gceadaítear do na fostaithe na comhaltaí sin a thoghadh nó a ainmniú nó a mholadh nó cur i gcoinne a n- ainmnithe, agus
3.
cearta na gcomhaltaí sin.
[...]
(6)   Gan dochar don chaidreamh idir an dlí seo agus forálacha eile maidir le rannpháirtíocht fostaithe sa chuideachta, i gcás SE arna bhunú trí thiontú, forálfar leis an gcomhaontú, maidir le haon eilimint a bhaineann le rannpháirtíocht na bhfostaithe, do leibhéal atá ar a laghad coibhéiseach leis an leibhéal atá ann sa chuideachta atá le tiontú ina SE. Tá feidhm ag an méid sin freisin i gcás go n-athraítear córas eagrúcháin dhá sraith na cuideachta go dtí córas eagrúcháin aonsraithe agus
vice versa
.”
An díospóid sna príomhimeachtaí agus an cheist a tharchuirtear
Sular tiontaíodh SAP ina SE, an fhoirm dhlíthiúil a bhí air ná cuideachta phoiblí faoi dhliteanas teoranta faoin dlí Gearmánach agus bhí comhairle maoirseachta aige, i gcomhréir leis an reachtaíocht náisiúnta, arna comhdhéanamh d’ocht gcomhalta is ionadaithe ar na scairshealbhóirí agus ocht gcomhalta is ionadaithe ar na fostaithe, a raibh seisear ina measc fostaithe sa ghnólacht agus beirt ina n-ionadaithe ar na ceardchumainn. De bhun Alt 16(2) den MitbestG, chuir na ceardchumainn a ndéantar ionadaíocht orthu i ngrúpa na gcuideachtaí a bhfuil SAP rannpháirteach ann an dá ionadaí ar na ceardchumainn ar aghaidh agus toghadh iad ar bhonn ballóide ar leithligh ón mballóid ar ar a bonn a thoghtar an sé chomhalta eile chun ionadaíocht a dhéanamh ar na fostaithe ar an gcomhairle maoirseachta a thoghadh.
Ó tiontaíodh SAP ina SE, in 2014, tá comhairle maoirseachta aige de ocht gcomhalta dhéag. I gcomhréir leis an gcomhaontú i leith na socruithe maidir le rannpháirtíocht na bhfostaithe in SAP, arna chur i gcrích idir SAP agus an grúpa speisialta caibidlíochta a bunaíodh laistigh dó (an “comhaontú rannpháirtíochta”), tá naoi gcomhalta den chomhairle maoirseachta ina n-ionadaithe ar na fostaithe. Foráiltear leis an gcomhaontú rannpháirtíochta sin, do shocruithe ainmniúchán ionadaithe na bhfostaithe agus cuirtear in iúl leis, chuige sin, go bhfuil sé de cheart eisiach ag na ceardchumainn a ndéantar ionadaíocht orthu sa ghrúpa a bhfuil SAP ann daoine a chur ar aghaidh le haghaidh cuid de shuíocháin ionadaithe na bhfostaithe a fhostaítear sa Ghearmáin, agus déanann na fostaithe na daoine sin a thoghadh ar bhonn ballóide ar leithligh ón mballóid ar ar a bonn a thoghtar na hionadaithe eile ar na fostaithe.
Tá rialacha sa chomhaontú rannpháirtíochta freisin maidir le comhdhéanamh comhairle maoirseachta atá laghdaithe go dtí dhá chomhalta dhéag (an “chomhairle maoirseachta laghdaithe”), as a bhfuil seisear ina n-ionadaithe ar na fostaithe. Toghtar ionadaithe na bhfostaithe a chomhfhreagraíonn leis an gcéad cheithre shuíochán, arna sannadh ar Phoblacht Chónaidhme na Gearmáine, ag fostaithe a fhostaítear sa Ghearmáin. Is féidir leis na ceardchumainn a ndéantar ionadaíocht orthu sa ghrúpa cuideachtaí ina bhfuil SAP, daoine a chur ar aghaidh le haghaidh cuid de na suíocháin arna sannadh ar Phoblacht Chónaidhme na Gearmáine ach ní fhoráiltear d’aon bhallóid ar leithligh ón mballóid ar ar a bonn a thoghtar ionadaithe eile ar na fostaithe le haghaidh thoghadh na n-ionadaithe sin.
Chonspóid na hiarratasóirí sna príomhimeachtaí, ag an gcéadchéim agus ag céim an achomhairc, rialacha an chomhaontaithe rannpháirtíochta maidir le hainmniú ionadaithe na bhfostaithe ar chomhairle maoirseachta laghdaithe, ach ní raibh rath orthu. Dá bhrí sin, thionscain siad achomharc os comhair an Bundesarbeitsgericht (Cúirt Oibreachais na Cónaidhme, an Ghearmáin), ag maíomh go raibh na rialacha sin ar neamhréir le hAlt 21(6) de SEBG agus ba cheart mar sin iad a chur ar neamhní, ar an bhforas nach bhforáiltear leo go bhfuil sé de cheart eisiach ag na ceardchumainn, is é sin le rá arna ráthú le ballóid ar leithligh, líon áirithe d’ionadaithe na bhfostaithe den chomhairle maoirseachta laghdaithe a chur ar aghaidh.
Maíonn SAP nach gcumhdaítear ceart eisiach na gceardchumann chun daoine a chur ar aghaidh le haghaidh thoghchán ionadaithe na bhfostaithe ar an gcomhairle maoirseachta laghdaithe, dá bhforáiltear in Alt 7(2) den MitbestG, arna léamh i gcomhar le hAlt 16(2) de, le hAlt 21(6) de SEBG.
Measann an chúirt a rinne an tarchur, ar bhonn an dlí náisiúnta amháin, gur chóir glacadh le hiarraidh na n-iarratasóirí sna príomhimeachtaí agus rialacha an chomhaontaithe rannpháirtíochta maidir le hainmniú ionadaithe na bhfostaithe sa chomhairle maoirseachta laghdaithe a chur ar neamhní. Measann sí go gceanglaítear leis an gcéad fhrása d’Alt 21(6) de SEBG ar na páirtithe sa chomhaontú rannpháirtíochta a chinntiú, agus SE á bhunú trí thiontú, go maireann eilimintí de nós imeachta rannpháirtíochta na bhfostaithe, de réir bhrí Alt 2(8) de SEBG, lena dtréithrítear tionchar na bhfostaithe ar ghlacadh cinntí i gcuideachta, ar scála coibhéiseach in SE atá le bunú. Mar sin, ar dtús, ba cheart na heilimintí sin a chinneadh ag féachaint don dlí náisiúnta ábhartha, de réir, i ngach cás, nósanna imeachta rannpháirtíochta i leith fostaithe atá ann cheana sa chuideachta phoiblí faoi dhliteanas teoranta le tiontú, de réir bhrí Alt 2(8) de SEBG. Ina dhiaidh sin, ba cheart do na heilimintí lena dtréithrítear tionchar na bhfostaithe ar ghlacadh cinntí i gcuideachta maireachtáil ar scála coibhéiseach in SE atá le bunú. Is cinnte, nach gcuirfí de cheangal leis an gcéad fhrása d’Alt 21(6) de SEBG coinneáil iomlán na nósanna imeachta agus staid an dlí mar atá sa chuideachta atá le tiontú, ach ní mór na heilimintí nós imeachta lena dtréithrítear ar bhealach cinntitheach tionchar ionadaithe na bhfostaithe ar ghlacadh cinntí sa chuideachta atá le tiontú a ráthú go cáilíochtúil, ar scála coibhéiseach, i gcomhaontú rannpháirtíochta na bhfostaithe atá feidhm aige i leith SE. I gcomhréir leis an dlí náisiúnta, áfach, bheadh sé d’aidhm ag cur i bhfeidhm ballóid ar leithligh le haghaidh thoghadh na ndaoine arna gcur ar aghaidh ag na ceardchumainn mar ionadaithe ar na fostaithe ar chomhairle maoirseachta laghdaithe tionchar ionadaithe na bhfostaithe ar ghlacadh cinntí i ngnólacht a neartú, trína áirithiú go bhfuil, i measc na n-ionadaithe sin, daoine go bhfuil an-chur amach acu ar choinníollacha agus riachtanais an ghnólachta chomh maith le saineolas seachtrach.
Sa chás seo, ní chomhlíonann rialacha an chomhaontaithe rannpháirtíochta maidir le hainmniú ionadaithe na bhfostaithe ar chomhairle maoirseachta na ceanglais a eascraíonn as Alt 21(6) de SEBG toisc, agus an ceart chun daoine a chur ar aghaidh le haghaidh thoghchán chomhaltaí na comhairle maoirseachta chun ionadaíocht a dhéanamh ar na fostaithe a thabhairt do na ceardchumainn a ndéantar ionadaíocht orthu sa ghrúpa cuideachtaí a bhfuil SAP páirteach ann, ní fhorálfaí leo do bhallóid ar leithligh le haghaidh thoghadh na gcomhaltaí sin agus ní ráthaítear leo mar sin, go mbeidh ionadaí amháin ar na ceardchumainn ann i measc ionadaithe na bhfostaithe ar an gcomhairle maoirseachta sin.
Tá amhras ar an gcúirt a rinne an tarchur áfach cibé nach bhforáiltear nó an bhforáiltear, le hAirteagal 4(4) de Threoir 2001/86, do leibhéal cosanta aonfhoirmí difriúil agus níos ísle ná an leibhéal dá bhforáiltear i ndlí na Gearmáine agus atá feidhm aige, más iomchuí, i leith na mBallstát go léir. Má thugtar freagra dearfach ar an méid sin, bheadh ar an gcúirt sin Alt 21(6) de SEBG a léirmhíniú ar bhealach atá i gcomhréir le dlí an Aontais.
Sna himthosca sin, chinn an Bundesarbeitsgericht (Cúirt Oibreachais na Cónaidhme) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
“An bhfuil Alt 21(6) de [SEBG], as a n-eascraíonn sé, i gcás bhunú [SE] sa Ghearmáin trí thiontú, nach mór a áirithiú, nós imeachta roghnúcháin sonraigh do na daoine arna gcur ar aghaidh ag na ceardchumainn, le haghaidh cuid ar leith de na comhaltaí ar an gcomhairle maoirseachta a dhéanann ionadaíocht ar na fostaithe, i gcomhréir le hAirteagal 4(4) de Threoir [2001/86]?”
An cheist a tharchuirtear le haghaidh réamhrialú
Ábhar na ceiste a tharchuirtear
Measann SAP gur chóir, ar dtús, bailíocht Airteagal 4(4) de Threoir 2001/86 a scrúdú agus freagra a thabhairt ar an gceist, trí ghlacadh rialacha níos déine i gcás bhunú SE trí thiontú ná i gcás bhunú cuideachta den sórt sin ar na bealaí eile dá dtagraítear in aithris 10 den Treoir sin a cheangal sa chomhaontú maidir le rannpháirtíocht na bhfostaithe, an bhfuil an fhoráil sin i gcomhréir leis an dlí príomha, go háirithe leis an gcéad fhrása den chéad fhomhír d’Airteagal 49, agus an chéad fhomhír d’Airteagal 54 CFAE, agus le hAirteagail 16, 17 agus 20 de Chairt um Chearta Bunúsacha an Aontais Eorpaigh.
Chuige sin, ba cheart a thabhairt chun cuimhne, de réir chásdlí na Cúirte Breithiúnais, gur do na cúirteanna náisiúnta ar tugadh an díospóid os a gcomhair agus nach mór freagracht a ghlacadh as an gcinneadh breithiúnach ina dhiaidh sin, i bhfianaise imthosca sonracha an cháis, an gá atá le réamhrialú ionas go mbeidh siad in ann a mbreithiúnas a thabhairt agus ábharthacht na gceisteanna a chuirfidh siad faoi bhráid na Cúirte Breithiúnais araon a chinneadh (féach, go háirithe, breithiúnas an 29 Iúil 2019, Hochtief Solutions Magyarországi Fióktelepe,
C-620/17
,
EU:C:2019:630
, mír 30 agus an cásdlí dá dtagraítear).
Sa chás seo, is é is ábhar na ceiste a tharchuirtear ná léirmhíniú Airteagal 4(4) de Threoir 2001/86, toisc nár léirigh an chúirt a rinne an tarchur aon amhrais maidir le bailíocht na forála sin.
Thairis sin, de réir cásdlí socair, ní chuirtear nós imeachta athbhreithnithe ar fáil le hAirteagal 267 CFAE do na páirtithe i ndíospóid atá ar feitheamh os comhair na cúirte náisiúnta, sa chaoi nach bhféadfaí a cheangal ar an gCúirt Bhreithiúnais bailíocht de dhlí an Aontais a mheas ar an t-aon fhoras gur luaigh ceann de na páirtithe an cheist sin ina bharúlacha i scríbhinn (breithiúnais an 5 Bealtaine 2011, MSD Sharp & Dohme,
C-316/09
,
EU:C:2011:275
, mír 23 agus an cásdlí dá dtagraítear, agus an 17 Nollaig 2015, APEX,
C‑371/14
,
EU:C:2015:828
, mír 37).
Mar sin, níl gá, sa chás seo, don Chúirt Bhreithiúnais rialú a dhéanamh maidir le bailíocht Airteagal 4(4) de Threoir 2001/86.
Léirmhíniú ar Airteagal 4(4) de Threoir 2001/86
Leis an gceist a tharchuireann sí le haghaidh réamhrialú, fiafraíonn an chúirt a rinne an tarchur, go bunúsach, an gcaithfear Airteagal 4(4) de Threoir 2001/86 a léirmhíniú sa chaoi nach mór don chomhaontú i leith na socruithe maidir le rannpháirtíocht na bhfostaithe is infheidhme maidir le SE arna chruthú trí thiontú, mar a thagraítear dó san fhoráil sin, foráil a dhéanamh do bhallóid ar leithligh d’fhonn riar ar leith de na daoine arna gcur ar aghaidh ag na ceardchumainn mar ionadaithe ar na fostaithe ar chomhairle maoirseachta de SE a thoghadh, toisc go gceanglaítear ballóid ar leithligh den sórt sin leis an dlí is infheidhme maidir le comhdhéanamh chomhairle maoirseachta na cuideachta atá le tiontú ina SE.
Chuige sin, de réir cásdlí socair, agus léirmhíniú á dhéanamh ar fhoráil de dhlí an Aontais, ní mór a chur san áireamh, ní hamháin foclaíocht na forála, ach freisin a comhthéacs, na cuspóirí a shaothraítear leis an reachtaíocht a bhfuil sí ina cuid di agus, más iomchuí, bunús na forála sin (breithiúnas an 19 Nollaig 2019, Nederlands Uitgeversverbond agus Groep Algemene Uitgevers,
C-263/18
,
EU:C:2019:1111
, mír 38 agus an cásdlí dá dtagraítear).
Sa chéad áit, maidir le foclaíocht Airteagal 4(4) de Threoir 2001/86, foráiltear leis an Airteagal sin, gan dochar d’Airteagal 13(3)(a) den Treoir sin, i gcás SE arna bhunú trí thiontú, go bhforáiltear leis an gcomhaontú i leith na socruithe maidir le rannpháirtíocht na bhfostaithe atá feidhm aige i leith an SE sin, “maidir le haon eilimint a bhaineann le rannpháirtíocht na bhfostaithe, do leibhéal atá ar a laghad coibhéiseach leis an leibhéal atá ann sa chuideachta atá le tiontú ina SE.”
[Aistriúchán neamhoifigiúil]
Maidir leis an bhfrása “aon eilimint a bhaineann le rannpháirtíocht”, atá san fhoráil sin, ba cheart a chur in iúl go sonraítear in Airteagal 2(h) de Threoir 2001/86, go gcumhdaítear le “rannpháirtíocht na bhfostaithe”, “faisnéis, comhairliúchán, rannpháirtíocht agus aon sásra eile lena bhféadfadh ionadaithe na bhfostaithe tionchar a imirt ar na cinntí atá le glacadh sa ghnólacht”. [Aistriúchán neamhoifigiúil] Ní mór a chur in iúl freisin go sainmhínítear an coincheap de “rannpháirtíocht” san Airteagal 2(k) mar “an tionchar atá ag an gcomhlacht lena ndéantar ionadaíocht ar na fostaithe agus/nó ionadaithe na bhfostaithe ar ghnóthaí cuideachta”, “trína gceart chun comhaltaí áirithe den chomhlacht maoirseachta nó riaracháin den chuideachta a thoghadh nó a ainmniú” nó “trína gceart chun ainmniú méid áirithe de na comhaltaí, nó na comhaltaí uile, den chomhlacht maoirseachta nó riaracháin den chuideachta a mholadh agus/nó cur ina choinne.”
[Aistriúchán neamhoifigiúil]
Mar sin, ar thaobh amháin, leanann sé as na sainmhínithe sin gurb ionann an “rannpháirtíocht”, ann féin, agus sásra lenar féidir le hionadaithe na bhfostaithe tionchar a imirt ar na cinntí atá le glacadh i ngnólacht, trína gceart tofa nó a gceart chun comhaltaí áirithe de na comhlachtaí maoirseachta nó riaracháin den chuideachta a ainmniú nó a gceart chun an t-ainmniú sin a mholadh nó cur ina choinne a fheidhmiú. Ag féachaint don fhrása “aon eilimint”, a úsáidtear in Airteagal 4(4) de Threoir 2001/86, ní mór a mheas mar sin nach mór na heilimintí go léir atá ina sainghnéithe den mhodh rannpháirtíochta i gceist atá de chineál chun a cheadú don chomhlacht lena ndéantar ionadaíocht ar a bhfostaithe nó ar a n-ionadaithe chun tionchar a imirt ar ghnóthaí na cuideachta, amhail, go háirithe, modhanna feidhmithe na gceart thuasluaite chun daoine a thoghadh, a ainmniú, a mholadh nó cur ina gcoinne, a chur san áireamh i gcomhthéacs comhaontú maidir le SE arna chruthú trí thiontú.
Ar an taobh eile, tagraítear leis na sainmhínithe sin don choincheap “ionadaithe na bhfostaithe”, lena gcumhdaítear, i gcomhréir le hAirteagal 2(e) de Threoir 2001/86, “ionadaithe na bhfostaithe dá bhforáiltear leis an reachtaíocht agus/nó leis an gcleachtas náisiúnta”. [Aistriúchán neamhoifigiúil] Ní mór a aithint, mar sin, nár shainmhínigh reachtóir an Aontais an coincheap sin, ach go ndearna sé tagairt, chuige sin, don reachtaíocht agus/nó na cleachtais náisiúnta.
Tá feidhm ag an mbreithniú céanna maidir leis an bhfrása “leibhéal atá ar a laghad coibhéiseach leis an leibhéal atá ann sa chuideachta atá le tiontú ina SE”, atá in Airteagal 4(4) den Treoir sin.
[Aistriúchán neamhoifigiúil]
A mhéid a thagraítear leo do leibhéal rannpháirtíochta atá ann sa chuideachta sula dtiontaítear í ina SE, tagraítear go follasach leis na téarmaí sin don reachtaíocht agus/nó don chleachtas náisiúnta sa Bhallstát ina bhfuil oifig chláraithe na cuideachta sin, eadhon, sa chás seo, reachtaíocht na Gearmáine. Leanann sé as sin go ar na páirtithe sa chomhaontú i leith na socruithe maidir le rannpháirtíocht na bhfostaithe sa SE atá sé chun a fhíorú go bhfuil leibhéal rannpháirtíochta na bhfostaithe dá bhforáiltear leis an gcomhaontú sin, maidir le gach eilimint den rannpháirtíocht sin, ar a laghad coibhéiseach leis an leibhéal arna shocrú leis an reachtaíocht sin.
Léirítear cheana, mar sin, le hanailís ar théarmaí d’Airteagal 4(4) de Threoir 2001/86 gur thagair reachtóir an Aontais, maidir leis an sainmhíniú ar ionadaithe na bhfostaithe agus a leibhéal rannpháirtíochta a chaomhnú, ar a laghad ar bhealach coibhéiseach, i gcás bhunú SE trí thiontú, do reachtaíocht agus/nó do chleachtas náisiúnta an Bhallstáit ina bhfuil oifig chláraithe na cuideachta atá le tiontú ina SE. Mar sin, go háirithe maidir leis an rannpháirtíocht, ní mór do chinneadh na ndaoine atá údaraithe chun ionadaíocht a dhéanamh ar na fostaithe chomh maith le cinneadh na n-eilimintí lena dtréithrítear an rannpháirtíocht lena gceadaítear d’ionadaithe na bhfostaithe tionchar a imirt ar na cinntí le glacadh sa ghnólacht, a bhuíochas leis na cearta dá dtagraítear in Airteagal 2(k) den Treoir sin a fheidhmiú, tagairt a dhéanamh do na breithnithe arna ndéanamh chuige sin ag an reachtóir náisiúnta agus don chleachtas náisiúnta ábhartha. Thairis sin, mar a leanann sé as aithris 5 de Threoir 2001/86, mheas reachtóir an Aontais, de bharr na héagsúlachta móire idir na rialacha agus na cleachtais atá ann sna Ballstáit maidir leis an mbealach ina mbíonn ionadaithe na bhfostaithe páirteach sa phróiseas cinnteoireachta de na cuideachtaí, go mbeadh sé mí-oiriúnach samhail Eorpach amháin is infheidhme i leith SE a chur i bhfeidhm maidir le rannpháirtíocht na bhfostaithe.
Leanann sé as sin, más ionann eilimint nós imeachta arna leagan síos leis an reachtaíocht náisiúnta, amhail, sa chás seo, ballóid ar leithligh le haghaidh thoghadh na ndaoine arna gcur ar aghaidh ag na ceardchumainn do líon áirithe suíocháin ar an gcomhairle maoirseachta de chuideachta, mar ionadaithe ar na fostaithe sa chomhairle sin, agus eilimint lena dtréithrítear an córas náisiúnta rannpháirtíochta fostaithe, arna cur ar bun d’fhonn rannpháirtíocht na bhfostaithe sa ghnólacht a neartú agus go dtugtar di leis an reachtaíocht sin, amhail sa chás seo, carachtar ceangailteach, ní mór an eilimint nós imeachta sin a mheas mar bheith páirt de “aon eilimint a bhaineann le rannpháirtíocht na bhfostaithe”, de réir bhrí Airteagal 4(4) de Threoir 2001/86. [Aistriúchán neamhoifigiúil] Ní mór an eilimint nós imeachta sin a chur san áireamh mar sin chun críocha an chomhaontaithe i leith na socruithe rannpháirtíochta dá dtagraítear leis an bhforáil sin.
Sa dara háit, tacaíonn comhthéacs Airteagal 4(4) de Threoir 2001/86 le léirmhíniú de réir an bhunbhrí den fhoráil sin, sa chaoi gur bheartaigh reachtóir an Aontais caitheamh go sonrach le SEnna arna mbunú trí thiontú ionas nach ndéantar dochar do chearta rannpháirtíochta a bhfuil na fostaithe sa chuideachta atá le tiontú i dteideal de bhun na reachtaíochta agus/nó an chleachtais náisiúnta.
Mar sin, ar dtús, leagtar amach in Airteagal 4(2) den Treoir sin na heilimintí difriúla nach mór a bheith sa chomhaontú i leith na socruithe maidir le rannpháirtíocht na bhfostaithe in SE, ina measc, más iomchuí, líon na gcomhaltaí den chomhlacht riaracháin nó maoirseachta de SE go mbeidh na fostaithe i dteideal a thoghadh, a ainmniú, a mholadh nó cur i gcoinne a n- ainmnithe, na nósanna imeachta le leanúint ionas go mbeidh na fostaithe in ann na comhaltaí sin a thoghadh, a ainmniú, a mholadh agus cur i gcoinne a n- ainmnithe, agus a gcearta. Foráiltear leis an bhforáil sin, áfach, go mbeidh feidhm aici “faoi réir mhír 4” den Airteagal céanna, sa chaoi nach bhféadfaí anailís a dhéanamh ar an mír dheireanach sin mar fhoráil éalaithe, a bheadh ina léirmhíniú docht.
Ina dhiaidh, leanann sé as aithris 10 den Treoir sin gur mheas reachtóir an Aontais, i gcás go gcruthaítear SE, go háirithe trí thiontú, gurb ann do riosca níos tromchúisí go rachadh na córais agus na cleachtais rannpháirtíochta atá ann i léig nó go lagófaí iad.
Tá an léirmhíniú de réir an bhunbhrí d’Airteagal 4(4) de Threoir 2001/86, arna leagan síos i mír 39 den bhreithiúnas seo, sa tríú háit, i gcomhréir leis an gcuspóir atá á shaothrú leis an Treoir seo. De réir théarmaí aithris 18 den Treoir sin, “[i]s bunphrionsabal agus sprioc shonraithe é den Treoir [sin] cearta faighte na bhfostaithe maidir le rannpháirtíocht sna cinntí arna nglacadh ag an ngnólacht a áirithiú.” Leagtar síos san aithris sin freisin gur “chóir go mbeidh na cearta a bhí ag na fostaithe roimh bhunú SEnna mar bhonn dá gcearta rannpháirtíochta in SE (prionsabal ‘roimhe-i ndiaidh’).” [Aistriúchán neamhoifigiúil] Leanann sé as an Treoir 2001/86 freisin, go dtugtar le tuiscint le háirithiú na gceart faighte atá á lorg ag reachtóir an Aontais ní hamháin caomhnú cearta faighte na bhfostaithe sa chuideachta atá le tiontú ina SE, ach freisin na cearta sin a leathnú ionas go gcumhdaítear leo fostaithe uile SE (féach, chuige sin, breithiúnas an 20 Meitheamh 2013, an Coimisiún v an Ísiltír,
C-635/11
,
EU:C:2013:408
, míreanna 40 agus 41).
Ní mór a chur leis sin, mar a leanann sé freisin as aithrisí 10 agus 15 de Threoir 2001/86 agus as Airteagal 11 den Treoir sin, gur bheartaigh reachtóir an Aontais fáil réidh leis an riosca go n-eascródh, as bunú SE, go háirithe trí thiontú, lagú nó fiú dul i léig, cearta rannpháirtíochta atá na fostaithe sa chuideachta atá le tiontú ina SE i dteideal de bhun na reachtaíochta agus/nó an chleachtais náisiúnta.
Ar deireadh, sa cheathrú háit, tacaítear leis an léirmhíniú de réir na bunbhrí, comhthéacsúla agus teileolaíche d’Airteagal 4(4) de Threoir 2001/86, a leanann as míreanna 32 go 44 den bhreithiúnas seo, le bunús na Treorach sin. Ar thaobh amháin, mar a d’aithin na páirtithe go léir a thaisc barúlacha i scríbhinn agus mar a lean sé as tuarascáil deiridh an ghrúpa saineolaithe “Córais Eorpacha um Rannpháirtíocht Fostaithe” (Tuarascáil Davignon) ó mhí Bealtaine 1997 (C4-0455/97), ba é an córas is infheidhme maidir le SEnna arna mbunú trí thiontú, agus an chaibidlíocht d’fhonn an Treoir sin a ghlacadh ar bun, an príomhcheap tuisle. Cuireadh ábhair imní chuige sin in iúl go háirithe ag Rialtas na Gearmáine, maidir leis an riosca go n-eascródh laghdú ar leibhéal rannpháirtíochta na bhfostaithe sa chuideachta atá le tiontú as bunú SE trí thiontú. Ní raibh sé ach le cur i bhfeidhm foráil lena gcumhdaítear an cás ina gcruthaítear SE trí thiontú agus lena ráthaítear nach n-eascróidh lagú ar leibhéal rannpháirtíochta na bhfostaithe atá ann sa chuideachta atá le tiontú, foráil atá in Airteagal 4(4) de Threoir 2001/86, go rabhthas in ann leanúint ar aghaidh le próiseas ghlacadh na Treorach sin.
I bhfianaise an méid thuas, ní mór Airteagal 4(4) de Threoir 2001/86 a léirmhíniú sa chaoi nach mór don chomhaontú i leith na socruithe maidir le rannpháirtíocht na bhfostaithe is infheidhme maidir le SE arna bhunú trí thiontú foráil a dhéanamh do bhallóid ar leithligh d’fhonn riar ar leith de na daoine arna gcur ar aghaidh ag na ceardchumainn mar ionadaithe ar na fostaithe ar chomhairle maoirseachta de SE a thoghadh, toisc go gceanglaítear ballóid ar leithligh den sórt sin leis an dlí náisiúnta is infheidhme maidir le comhdhéanamh chomhairle maoirseachta na cuideachta atá le tiontú ina SE.
Dá bhrí sin, sa chás seo, is i bhfianaise dhlí na Gearmáine, mar a bhí feidhm aige i leith SAP, roimh dó a bheith tiontaithe ina SE, go háirithe Alt 7(2) den MitbestG, arna léamh i gcomhar le hAlt 16(2) de, gur cheart a mheas an ráthaítear leibhéal atá ar a laghad coibhéiseach maidir le rannpháirtíocht na bhfostaithe i nglacadh cinntí sa chuideachta sin roimh a thiontú ina SE leis an gcomhaontú rannpháirtíochta.
Ba chóir a shonrú, mar a luadh i mír 43 den bhreithiúnas seo, a mhéid a thugtar le tuiscint le ráthaíocht na gceart faighte arna lorg ag reachtóir an Aontais ní hamháin caomhnú chearta faighte na bhfostaithe sa chuideachta atá le tiontú ina SE, ach freisin leathnú na gceart sin ionas go gcumhdófar leo fostaithe uilig SE, ní mór d’fhostaithe uilig SE arna bhunú trí thiontú na gceart céanna a bheith acu is atá ag na fostaithe sa chuideachta atá le tiontú ina SE.
Leanann sé as sin, sa chás seo, nach mór go mbeidh fostaithe uile SAP in ann tairbhe a bhaint as an nós imeachta toghcháin arna leagan síos leis an reachtaíocht Ghearmánach, fiú in éagmais aon tagairt chuige sin sa reachtaíocht sin. Mar a leanann sé as an ordú tarchuir agus as mír 55 de Thuairim an Abhcóide Ghinearálta, d’fhonn cearta na bhfostaithe sin a chaomhnú go hiomlán, d’fhonn cuspóirí sóisialta an Aontais mar a leagtar amach in aithris 3 de Threoir 2001/86 iad a chur chun cinn agus d’fhonn a áirithiú gurb ann do nósanna imeachta faisnéise, comhairliúcháin agus rannpháirtíochta do na fostaithe ar leibhéal trasnáisiúnta, ní féidir an ceart chun riar áirithe de na daoine a mholadh atá ag seasamh do thoghchán mar ionadaithe na bhfostaithe ar chomhairle maoirseachta de SE arna chruthú trí thiontú, amhail SAP, a chur ar fáil do cheardchumainn Ghearmánacha amháin, agus ní mór é a leathnú ionas go gcumhdófar leis na ceardchumainn go léir a ndéantar ionadaíocht orthu in SE, a fhochuideachtaí agus a eagraíochtaí, ar bhealach chun a áirithiú comhionannas na gceardchumann sin i leith an chirt sin.
I bhfianaise na mbreithnithe thuas, is é an freagra ar an gceist a cuireadh ná nach mór Airteagal 4(4) de Threoir 2001/86 a léirmhíniú sa chaoi nach mór don chomhaontú i leith na socruithe maidir le rannpháirtíocht na bhfostaithe atá infheidhme maidir le SE arna bhunú trí thiontú, mar a thagraítear dó san fhoráil sin, foráil a dhéanamh do bhallóid ar leithligh d’fhonn riar ar leith de na daoine arna gcur ar aghaidh ag na ceardchumainn mar ionadaithe ar na fostaithe ar chomhairle maoirseachta de SE a thoghadh, i gcás go gceanglaítear ballóid ar leithligh den sórt sin leis an dlí náisiúnta is infheidhme maidir le comhdhéanamh chomhairle mhaoirseacht na cuideachta atá le tiontú ina SE, agus ní mór lánurraim a thabhairt ar an gcóir chomhionann idir fostaithe SE, na bhfochuideachtaí agus na n-eagraíochtaí a bhaineann leis chomh maith le hidir na ceardchumainn a ndéantar ionadaíocht orthu ann i gcomhthéacs na ballóide sin.
Costais
Ós rud é, a mhéid a bhaineann sé leis na príomhpháirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte Breithiúnais, seachas costais na bpáirtithe sin, inghnóthaithe.

Ar na forais sin, rialaíonn an Chúirt Bhreithiúnais (an Mór-Dhlísheomra) mar seo a leanas:

Ní mór Airteagal 4(4) de Threoir 2001/86/CE ón gComhairle an 8 Deireadh Fómhair 2001 lena bhforlíontar an Reacht um Chuideachta Eorpach i ndáil le rannpháirtíocht fostaithe,

a léirmhíniú sa chaoi:

nach mór Airteagal 4(4) de Threoir 2001/86 a léirmhíniú sa chaoi nach mór don chomhaontú i leith na socruithe maidir le rannpháirtíocht na bhfostaithe atá infheidhme maidir le cuideachta Eorpach (SE) arna bhunú trí thiontú, mar a thagraítear dó san fhoráil sin, foráil a dhéanamh do bhallóid ar leithligh d’fhonn riar ar leith de na daoine arna gcur ar aghaidh ag na ceardchumainn mar ionadaithe ar na fostaithe ar chomhairle maoirseachta de SE a thoghadh, i gcás go gceanglaítear ballóid ar leithligh den sórt sin leis an dlí náisiúnta is infheidhme maidir le comhdhéanamh chomhairle mhaoirseacht na cuideachta atá le tiontú ina SE, agus ní mór lánurraim a thabhairt ar an gcóir chomhionann idir fostaithe SE, na bhfochuideachtaí agus na n-eagraíochtaí a bhaineann leis chomh maith le hidir na ceardchumainn a ndéantar ionadaíocht orthu ann i gcomhthéacs na ballóide sin.

Sínithe
(
*1
)	Teanga an cháis: an Ghearmáinis.